رشید احمد لاشاری

رشید احمد لاشاری (پیدائش: 18 اپریل 1922ء - وفات: 20 ستمبر 1970ء) پاکستان سے تعلق رکھنے ولاے سندھی اور اردو زبان کے ادیب، شاعر، فلمی کہانی نویس، مورخ، صحافی اور معلم تھے۔

 حالات زندگی 
رشید احمد لاشاری 18 اپریل 1922ء کو گاؤں ملگزار، تحصیل نصیر آباد، ضلع سبی، بلوچستان میں پیدا ہوئے۔ ان کے والد زرک خان لاشاری فورٹ سنڈیمن، بلوچستان میں لیویز میں دفعدار تھے۔ ابتدائی چار جماعت تک اردو میں تعلیم حاصل کی۔ اس کے بعد 1936ء میں سندھی فائنل کا امتحان پاس کیا۔ تعلیمی مراحل طے کر کے سندھ یونیورسٹی سے میٹرک کا امتحان پاس کیارشید احمد لاشاری، سچل سرمست، محکمہ ثقافت و سیاحت حکومت سندھ، ص 12 اور پھر اورینٹل کالج حیدرآباد میں سندھی زبان کے استاد مقرر ہو گئے۔ اس دور میں ڈاکٹر نبی بخش بلوچ کی زیر نگرانی جامع سندھی لغات پروجیکٹ میں اسسٹنٹ بھی رہے۔ 1956ء میں حیدرآباد سے کراچی منتقل ہو گئے۔ کراچی میں بہت سی سندھی فلموں کی کہانیاں، گیت اور مکالمے لکھے، جن میں عمر ماروی، سسی پنہوں اور نئی کرن جیسی کامیاب فلمیں شامل ہیں۔ انھوں نے فلموں میں اداکاری کے جوہر بھی دکھائے۔ کچھ وقت کے لیے ریڈیو پاکستان میں اسکرپٹ ایڈیٹر بھی رہے۔ 1958ء سے 1959 تک سندھی ادبی بورڈ کراچی ، 1960ء سے 1962ء تک وزارت اطلاعات و نشریات کے ماہنامہ جریدےنئی زندگی حیدرآباد سے وابستہ رہے۔ 1963ء میں عبد اللہ ہارون کالج کراچی میں سندھی کے استاد مقرر ہوئے۔سچل سرمست، ص 13 رشید احمد لاشاری مسلسل لکھنے والے ادیب اور شاعر تھے۔ وہ سندھی اور اردو زبان میں اپنی زندگی آخری حصہ تک لکھتے رہے۔ ان کا محبوب موضوع سندھ کے معروف صوفی شعرا شاہ عبد اللطیف بھٹائی اور سچل سرمست کے حیات اور افکار تھے۔ اس موضوع پر ان کی متعدد کتابیں شائع ہو چکی ہیں۔ اس کے علاوہ انھوں نے سندھ سے تعلق رکھنے والے بہت سے شعرا کے کلام کو مدون و مرتب بھی کیا ہے، تین جلدوں میں تاریخ اسلام بھی لکھی جو 1954ء میں شائع ہوئی۔سچل سرمست، ص 14

 تصانیف 
 سندھی معلم 1951ء
 اردو اصول 1951ء
 شاہ کے رسالے کے سُر 1954ء
 تاریخ اسلام (تین جلدیں) 1954ء
 سُر حسینی 1954ء
 سُر کلیان عرف تصوف کا آئینہ 1954ء
 لطیفی باغ کے سیر 1956ء
 کلیات گدا (ترتیب) 1957ء
 سچل کا سرائیکی رسالہ 1958ء
 سُر مارئی 1960ء
 شاہ جوں وایوں (شاہ کی کافیاں) 1966ء
 بھلے شاہ کی کافیاں 1962ء
 یوسف زلیخا 1964ء
 محسن اعظم اور محسنین 1964ء
 حضرت سلطان باہو 1964ء
 سچل سرمست (سچل سرمست کی سوانح اردو زبان میں) 1966ء
 سچل جو رسالو (سچل کا سندھی کلام) 1965ء

 وفات 
رشید احمد لاشاری 20 ستمبر 1970ء کو وفات پا گئے۔

 حوالہ جات 

زمرہ:1922ء کی پیدائشیں
زمرہ:1970ء کی وفیات
زمرہ:20 ستمبر کی وفیات
زمرہ:سندھی مصنفین
زمرہ:پاکستانی صحافی
زمرہ:ضلع سبی کی شخصیات
زمرہ:پاکستانی مسلم شخصیات
زمرہ:سندھی شعرا
زمرہ:بیسویں صدی کے پاکستانی شعرا
زمرہ:بلوچ شخصیات
زمرہ:جامعہ سندھ کے فضلا